Willem Ysbrandtszoon Bontekoe (2 Junie 1587 – 1657) was 'n kaptein in die Verenigde Oos-Indiese Kompanjie (VOC) wat slegs een seereis vir die kompanjie onderneem het (1618–1625). Hy het alom bekend geword vanweë die dagboek van sy avonture wat in 1646 gepubliseer is onder die titel Journael ofte gedenckwaerdige beschrijvinge van de Oost-Indische reyse van Willem Ysbrantsz. Bontekoe van Hoorn, begrijpende veel wonderlijcke en gevaerlijcke saecken hem daer in wedervaren. Bontekoe is gebore in Hoorn in Holland. In 1607 volg Bontekoe op twintigjarige ouderdom sy vader op as kaptein van die skip Bontekoe. Tien jaar later, in 1617, is die skip deur seerowers gekaap en beland Bontekoe op 'n slawemark. Hy is vrygekoop, maar sy skip is verloor. In 1618 tree Bontekoe in diens van die Verenigde Oos-Indiese Kompanjie. Op 'n reis na Java ly hy saam met 'n deel van sy bemanning skipbreuk, maar gaan in 'n reddingsboot voort. Na 'n uitmergelende reis, met ondermeer 'n aanval deur vyandige inboorlinge op Soematra, bereik hulle Batavia in Java. Bontekoe is van 'n nuwe bevel voorsien en opdrag gegee om die Chinese kus te teister.